ለጋዜጠኝነት ሙያና ለቋንቋ ዕድገት በር ከፋች
የአዲስ ዘመን ጋዜጣን ስናስብ የልጅነት ትዝታችን አብሮ ይከሰታል። ቅድመ ንባብ የጀመርነውና ፊደላትን ከነአገባባቸው የተማርነው በዚሁ ጋዜጣ ነው። ጋዜጠኛ የሆኑ ባለሙያዎች እርሱን በማንበብ ወደ ሙያው መሳባቸውም የማይካድ ሀቅ ነው፡፡ 
አንጋፋ ጋዜጣ አዲስ ዘመን 79ነኛ ዓመቱን እያከበረ ይገኛል፡፡ በዚህ ቆይታው ለሙያውና ለቋንቋ እድገት ያበረከተውን አስተዋጽኦ አስመልክቶ በአዲስ አበባ ዩኒቨርሲቲ የጋዜጠኝነት እና ኮሙኒኬሽን ኮሌጅ ቅድመ ምረቃ መርሐ ግብሮች ተባባሪ ዲንና መምህርት ዶክተር አጋረደች ጀማነህ እንዳሉት ጋዜጠኝነት ቀደም ሲል በልማድ መጻፍ እና ማንበብ በሚችሉ ሰዎች ሲሠራ ነበር። አዲስ ዘመን በሳይንስ ላይ በተመሰረተ፣ ህጎችና የስነምግባር መርሆዎችን በተከተለ መንገድ አለመሠራቱን ያስረዳሉ፡፡ 
‹‹ይህ ማለት ግን ጠንካራና ተነባቢ ሃሳብ አላነሱም ማለት አይደለም›› የሚሉት ዶክተር አጋረደች፤ ጋዜጣው ባሳለፋቸው ዘመናት ባነሳቸው ጠንካራ ሃሳቦች በወቅቱ በነበሩ መንግሥታት ጸሐፊዎቹ የተቀጡበትና ከሥራ የተባረሩበት ሁኔታ እንደነበር ያስታውሳሉ፡፡ 
አዲስ ዘመን በ1960ዎቹ ንቅናቄ የተለያዩ አጀንዳዎች በመቅረፅና በማስተላለፍ ትልቅ ሚና ሲጫወት ነበር፡፡በቀዳማዊ ኃይለስላሴ አስተዳደር ጊዜ በየትኛውም መገናኛ ብዙሃን እንዳይነሱ ተብለው የተከለከሉ ስለ ታክስ፣ ስለ መሬት፣ ስለ ሥራ አጥነት እና የመሳሳሉ ርዕሰ ጉዳዮች በመዘገብ ኃላፊነቱን ተወጥቷል፡፡ እንዲሁም ብዙ ጸሐፊዎች እንዲነቃቁ በማድረግ በስነጽሑፍ ዕድገት ላይ የራሱ የሆነ ሚና መጫወት እንደቻለም ያነሳሉ፡፡ በጋዜጣው በመፃፍ በርካታ ገጣሚያንና አጫጭር ልብ ወለድ ፀሐፊያን እንዲወለዱ በር ከፍቷል። 
በአሁን ወቅት ጋዜጣው በተለያዩ የመገናኛ ብዙሃን ተጽዕኖ ስር የወደቀበት ሲሆን፤ ሬዲዮ እና ቴሌቪዥን እና ማህበራዊ ሚዲያ የተስፋፋበት ወቅት በመሆኑ ሰዉ ጋዜጣ ፈልጎ ገዝቶ ከማንበብ ይልቅ በተንቀሳቃሽ ስልኩ ማነበብን የሚመርጥበት ወቅት መሆኑን የሚያነሱት መምህርቷ፤ ጋዜጣው ከዚህ አንፃር ጎልቶ ለመውጣት ውድድር ስለሚጠብቀው እራሱን ከዘመኑ ጋር መዋጀት እንዳለበት ይመክራሉ፡፡ 
በአዲስ አበባ ዩኒቨርሲቲ በጋዜጠኝነት እና ተግባቦት ትምህርት ክፍል ረዳት ፕሮፌሰር ዶክተር አብዱላዚዝ ዲኖ በበኩላቸው ፤ አዲስ ዘመን የአገሪቱን ጋዜጠኝነት ሙያ ፈር ቀዳጅ እንደሆነና እንደ አገር ጋዜጣ እና ጋዜጠኝነትን ያስተዋወቀ መሆኑን ያነሳሉ፡፡ አሁን ላለው የጋዜጠኝነት ዘመን በአንድም ሆነ በሌላ መልኩ ጋዜጣው ከፍተኛ ሚና እንደተጫወተም ይመሰክራሉ፡፡ የአገሪቱ የየትኛውም ዘርፍ የጋዜጠኝነት ሙያ እየተሻሻለ የመጣው በቀጥታም ሆነ በተዘዋዋሪ መልኩ አዲስ ዘመንን እንደ መነሻነት ተጠቅሞ በመሆኑ ለቋንቋ ዕድገት ከፍተኛ ሚና እንደነበረው ይገልጻሉ:: 
እንደ ዶክተር አብዱላዚዝ ገለጻ፤ ከይዘት አንጻር ጋዜጣው በየዕለቱ ሰፊና በርካታ ጉዳዮችን የሚዳስስ ነው። ይሄ የአመራር የቅንጅት እና የቅብብሎሽ ሥራ መሥራቱን ማሳያ ተደርጎ ይወሰዳል፡፡ ሆኖም ባለፉት ሁለትና ሦስት አስርት ዓመታት እንደቀድሞ ተነባቢነት አልነበረውም:: ለዚህም ምክንያቱ ከመንግሥታዊ እይታዎችና ክንውኖች ውጪ ወጣ አለማለቱ መሆኑን ይጠቅሳሉ፡፡ 
ሌላኛው ሃሳባቸውን ያካፈሉን በአዲስ አበባ ዩኒቨርሲቲ የጋዜጠኝነት እና ተግባቦት ትምህርት ክፍል መምህር የሆኑት ዶክተር ተሻገር ጣሰው ናቸው። እንደ እርሳቸው ሃሳብ ጋዜጣው ባለፈባቸው ዘመናት ሁሉ የገዢዎቹ ልሳን በመሆን ሲያገለግል ቆይቷል፡፡ የዕድሜውን ያክል ያበረከተው አስተዋጽኦ ጥቂት እንደሆነም ያምናሉ፡፡ 
በቀጣይ የተሻለ ሥራ ለመሥራት አሁን ዝግጅት ማድርግ እንደሚገባውም ይገልጻሉ፡፡ ይህን ለማድረግ ደግሞ በሰው ሀብት፣ በስርጭት ፣በይዘት ጠንክሮ እና የተሻለ ሆኖ መቅረብ እንዳለበት ነው የሚናገሩት፡፡ ድርጅቱ በተለይ አሁን በጀመረው ለውጥ አዳዲስ ሥራዎች በስትራቴጂ በመደገፍ ኢትዮጵያዊ ጋዜጣ እንዲሆን መሥራትም ይገባዋል ብለዋል::
አዲስ ዘመን ግንቦት 30/2012አብርሃም ተወልደ